กรุงไทยยัน“ชิมช้อปใช้”กระตุ้นเศรษฐกิจผลสำเร็จ
ยอดใช้จ่าย“ชิมช้อปใช้” พุ่ง 2.8 หมื่นล้าน กว่า12 ล้านสิทธิ์ลุ้นโชครอบสุดท้ายรางวัลใหญ่รถยนต์ –รถกระบะ
3 ก.พ. 2563

นายอุตตม สาวนายน รมว.คลัง เป็นประธานในพิธีจับรางวัล “ชิมช้อปใช้ลุ้นโชคใหญ่” ในรอบสุดท้าย แจกรางวัลใหญ่รถยนต์ Toyota Altis (limo) มูลค่า 829,000 บาท และรถกระบะ Toyota Hilux Revo มูลค่า 595,000 บาท ให้กับผู้ใช้จ่ายผ่านกระเป๋า G - Wallet 2 ระหว่างวันที่ 27 กันยายน 2562 - วันที่ 31 มกราคม 2563 จำนวนสิทธิ์ในการลุ้นรางวัลในครั้งนี้กว่า 12 ล้านสิทธิ์ จากยอดการใช้จ่ายกว่า 17,000 ล้านบาท ที่กระทรวงการคลัง เมื่อวันที่ 3 กุมภาพันธ์ 2563
นายผยง ศรีวณิช กรรมการผู้จัดการใหญ่ ธนาคารกรุงไทย ให้รายละเอียดเกี่ยวกับรางวัลชิมช้อปใช้ลุ้นโชคใหญ่ ครั้งที่ 6 ซึ่งเป็นรอบสุดท้ายของโครงการว่า นอกจากรางวัลรถยนต์ Toyota Altis (limo) และรถกระบะToyota Hilux Revo คันที่ 3 แล้ว ยังมีรางวัลอื่นๆ แบ่งเป็นรางวัลของผู้ใช้จ่ายผ่านกระเป๋า G - Wallet 2 จำนวน 74 รางวัล ประกอบด้วย รถมอเตอร์ไซค์ Honda New PCX150 จำนวน 2 รางวัล TV Sumsung TV55RU7400 จำนวน 4 รางวัล ทองคำหนัก 1 บาท จำนวน 8 รางวัล และทองคำหนัก 50 สตางค์ จำนวน 58 รางวัล และเป็นรางวัลสำหรับร้านค้า 17 รางวัล ได้แก่ ทองคำหนัก 1 บาท จำนวน 2 รางวัล และทองคำหนัก 50 สตางค์ จำนวน 15 รางวัล โดยตลอดระยะเวลาของโครงการ มียอดการใช้จ่ายกว่า 28,500 ล้านบาท แบ่งเป็นการใช้จ่ายผ่านกระเป๋าแรกประมาณ 11,500 ล้านบาท และผ่านกระเป๋า G – Wallet 2 กว่า 17,000 ล้านบาท จากประชาชนที่ได้รับสิทธิ์ทั้งสิ้น 12.6 ล้านคน และมีร้านค้าเข้าร่วมโครงการ 170,000 ราย




โครงการชิมช้อปใช้ นับว่าประสบความสำเร็จอย่างล้นหลาม ประชาชนให้ความสนใจเข้าร่วมโครงการจำนวนมาก จากยอดลงทะเบียนรับสิทธิ์ ทั้งเฟส 1-3 เปิดให้ลงทะเบียนเพียงไม่กี่ชั่วโมง ก็เต็มตามจำนวนที่กำหนดไว้ในแต่ละวัน ส่วนร้านค้าที่เข้าร่วมโครงการ มีปริมาณมากเพียงพอครอบคลุมทุกอุตสาหกรรมบริการ และกระจายทุกภูมิภาคของประเทศที่มีมากกว่า 170,000 ราย ส่งผลให้ยอดการใช้จ่ายผ่านกระเป๋า G-Wallet 2 เพิ่มขึ้นอย่างต่อเนื่อง จากยอดผู้รับสิทธิที่ร่วมลุ้นรางวัลในทุกสัปดาห์ ตลอดระยะเวลา 5 ครั้งที่ผ่านมา มีจำนวนมากกว่า 4 แสนสิทธิ์ต่อครั้ง และยอดรวมการใช้จ่ายตั้งแต่วันที่ 27 กันยายน 2562 – 31 มกราคม 2563 รับสิทธิ์ลุ้นรางวัลรถยนต์และรถกระบะ มีจำนวนมากกว่า 12 ล้านสิทธิ์ โดยนับจากยอดการใช้จ่ายสะสมทุกๆ 1,000 บาท รับ 1 สิทธิ์
สำหรับผู้โชคดีที่ได้รับรางวัลรถยนต์ Toyota Altis (limo) ได้แก่ คุณเสถียร วิไพบูลย์ และรางวัลรถกระบะToyota Hilux Revo ได้แก่ คุณธานินทร์ มะโร ส่วนรางวัลอื่นๆ สามารถตรวจสอบรายชื่อได้ทาง www.ชิมช้อปใช้.com ซึ่งผู้โชคดีที่ได้รับรางวัล นำหลักฐานมาแสดงเพื่อรับรองภายใน 30 วัน นับจากวันที่ประกาศรายชื่อผู้โชคดี
ทั้งนี้ โครงการชิมช้อปใช้ เป็นหนึ่งในมาตรการกระตุ้นเศรษฐกิจ เพื่อให้เกิดการใช้จ่ายภายในประเทศ และกระจายรายได้สู่ฐานรากของประเทศ รวมทั้งเป็นการสร้างประสบการณ์ให้กับประชาชนในการชำระเงินผ่านช่องทางอิเล็กทรอนิกส์ ซึ่งเป็นส่วนหนึ่งในการผลักดันสังคมไร้เงินสด ตามนโยบาย Thailand 4.0 ของรัฐบาล